Vermiste Bloem-vrou: Polisie ondersoek nou moordNatasha Mans (Foto: Verskaf aan Maroela Media) Die ondersoek na die dood van Natasha Mans (46), die vrou van Bloemfontein wat 31 Mei as vermis aangemeld is, verdiep byna uurliks. Maroela Media het Woensdag berig Mans se liggaam is sowat twee weke ná haar verdwyning opgespoor, nie ver van waar sy aanvanklik in Groenvlei in Bloemfontein vermis geraak het nie. Hoewel konst. Wendy Nkabi aanvanklik gesê het Mans is met ŉ skietwond aan haar nek aangetref, het kapt. Chaka Marope, woordvoerder van die polisie, vanoggend aan Maroela Media bevestig sy het ŉ enkele skietwond aan haar bors gehad. “Die rewolwer wat ons op die toneel aangetref het se kaliber strook nie met die wond nie. Ons vermoed dus dit was nie die moordwapen nie,” het Marope gesê. Die polisie se voorlopige ondersoek dui voorts daarop dat Mans se liggaam nog nie in ŉ gevorderde stadium van ontbinding was nie. Daar word vermoed dat haar liggaam óf iewers koel óf in ŉ vrieskas gehou is vir vermoedelik 37 uur of langer. “Dit is wat ons in dié stadium ondersoek. Die uitslae van die nadoodse ondersoek sal ons al daardie antwoorde bied.” Mans se lewensmaat, Dennis Casten, het Woensdagoggend glo op Mans se liggaam afgekom en daarna die polisie in kennis gestel. Mans se liggaam is agter ŉ boom op ŉ oop stuk erf langs Casten se huis aangetref. Casten moes Woensdag sy huissleutels aan die polisie oorhandig en volgens Marope is die hele erf en huis afgebaken en word as misdaadtoneel hanteer. “Die forensiese span kundiges sal vandag begin om die huis te fynkam vir leidrade soos bloedspatsels,” het Marope gesê. ŉ Saak van moord word ondersoek. Niemand is nog in verband met die voorval in hegtenis geneem nie. Maroela Media het vroeër berig Mans het op 31 Mei ŉ werker gaan aflaai, teruggekeer huis toe en daarna spoorloos verdwyn. Daar is beweer dat sy in die Groenvlei-gebied in Bloemfontein gaan stap en nie weer teruggekeer het huis toe nie. Mans se dogter, Noeline Koekemoer, is in April 2015 in haar ouerhuis in Bloemfontein wreed verkrag en vermoor. Moses Maoka (37) is in Desember 2015 twee lewenslange vonnisse opgelê vir die moord en verkragting van Noeline. Hy is ook tot ŉ bykomende nege jaar tronkstraf gevonnis op drie aanklagte van huisbraak. Mans het destyds op Noeline se liggaam afgekom. Hulle het saam in ŉ woonstel op ŉ kleinhoewe in Bainsvlei gewoon. Maoka was voorheen ŉ werker op die kleinhoewe en het Noeline en haar ma geken.